Man in Despatch voor kinders vermoorŉ Man in sy 30s is Saterdag in die vroeë oggendure by sy huis in Despatch met ‘n skerp voorwerp gesteek en doodgeslaan. Chris Botha, ŉ woordvoerder van Netcare 911, het gesê inligting oor die voorval is nog skaars, en dit word deur die polisie ondersoek. Gerugte dui aan dat die man tydens ŉ huisbraak vermoor is. “Paramedici het die man omstreeks 02:00 in ŉ plas bloed op die vloer aangetref. Hy was reeds dood,” het Chris Botha gesê. Volgens Botha is die man se kinders, onderskeidelik vyf en 14 jaar oud, en sy vrou erg getraumatiseerd deur die voorval. “Paramedici het ‘n ruk lank tyd saam met die ma en die kinders spandeer om die bedroefde gesin berading te gee,” het Botha bygevoeg. Maroela Media wag vir kommentaar van die Oos-Kaapse polisie vir meer inligting. Lees ons opvolgberig hier.